# Аналгин

## Произведено от СОФАРМА

Аналгин 20 таблетки от 500 mg таблетки

Analgin 500 mg tablets

*метамизол натрий*

*(metamizole sodium)*

Винаги приемайте това лекарство точно както е описано в тази листовка или както Ви е казал Вашият фармацевт.

Запазете тази листовка. Може да се наложи да я прочетете отново.

Ако се нуждаете от допълнителна информация или съвет, попитайте Вашия фармацевт.

Ако получите някакви нежелани лекарствени реакции, уведомете Вашия лекар или фармацевт.

Ако след 3 дни не се чувствате по-добре или състоянието Ви се влоши, трябва да потърсите лекарска помощ.

Аналгин таблетки съдържа активно вещество метамизол натрий, което се отнася към обезболяващите лекарства (аналгетици).

Какво трябва да знаете, преди да използвате Аналгин

Не използвайте Аналгин в следните случаи

– Ако сте алергични (свръхчувствителни) към активното вещество метамизол.

– Ако страдате от остра чернодробна порфирия (наследствено заболяване с нарушено образуване на червени кръвни клетки).

– Ако имате тежки чернодробни и/или бъбречни заболявания;

– Ако сте в последните три месеца от бременността.

– Ако имате ниско кръвно налягане.

– Ако имате алергия към пшеницата.

Други лекарства и Аналгин

Моля, информирайте Вашия лекар или фармацевт, ако приемате или наскоро сте приемали други лекарства, включително и такива, отпускани без рецепта.

Не прилагайте едновременно Аналгин със сънотворни средства

Прием на Аналгин с храни и напитки

По време на лечение с Аналгин не се препоръчва употреба на алкохол поради възможност от засилване на нежеланите ефекти на лекарството.

Бременност и кърмене

Ако сте бременна или кърмите, смятате, че може да сте бременна или планирате бременност, посъветвайте се с Вашия лекар или фармацевт преди употребата на това лекарство.

Продуктите от разграждането на метамизол преминават в кърмата в значителни количества и не може да се изключи риск за кърмачето. Поради това многократната употреба на метамизол по време на кърмене трябва да се избягва. В случай на еднократно приложение на метамизол на майките се препоръчва да събират и изхвърлят кърмата в продължение на 48 часа след прилагане на дозата.

Шофиране и работа с машини

При приемане на високи дози Аналгин не се препоръчва управление на моторни превозни средства или работа с машини, изискващи активно внимание, тъй като е възможно да повлияе неблагоприятно на вниманието и да наруши реакциите при неочаквани ситуации.

Как да използвате Аналгин

Винаги използвайте Аналгин точно както е описано в тази листовка. Ако не сте сигурни в нещо, попитайте Вашия лекар или фармацевт.

Трябва да се избере най-ниската доза, необходима за овладяване на болката и повишената температура. Вашият лекар ще ви каже как да приемате Аналгин.

Аналгин таблетки 500 mg не се препоръчва при деца под 10 години, поради невъзможност за дозиране в тази възрастова група.

Ясно изразен ефект може да се очаква 30 до 60 минути след перорално приложение

Продължителност на лечението

Прилагайте Аналгин не повече от 3 до 5 дни. Ако до 3 дни не настъпи облекчение на симптомите, нормализиране на температурата, консултирайте се с лекуващия лекар.

Съобщаване на нежелани реакции

Ако получите някакви нежелани лекарствени реакции, уведомете Вашия лекар или фармацевт.

Как да съхранявате Аналгин

Да се съхранява в оригиналната опаковка, за да се предпази от светлина, при температура под 25°С.

Не използвайте продукта след изтичане срока на годност, отбелязан върху опаковката.

Лекарствата не трябва да се изхвърлят в канализацията или в контейнера за домашни отпадъци.

Как изглежда Аналгин

Кръгли, плоски таблетки с делителна черта от едната страна, диаметър 13 mm, бели до почти бели, без мирис. Делителната черта е за разделяне на таблетката на две еднакви половини.

# Задачи към текста

## Прочетете внимателно текста. Отговорете на въпросите в тетрадките си. След всеки отговор напишете от кой ред е извлечена нужната информация

1. Колко таблетки аналгин има в една опаковка?
2. Според теб – как е „натрий“ на английски. НЕ ПОЛЗВАЙ ПРЕВОДАЧ, а просто *помисли*.
3. Какво означава думата *фармацевт*? Напиши синоним:  
   фармацевт = ?
4. Колко дена можете да пиете аналгин, без да се консултирате с лекар?
5. Напиши синоним на думата *контсултирам*  
   контсултирам = ?
6. Лекарствата, които премахват болката, се наричат:  
   🞎 аналгетици  
   🞎 антибиотици  
   🞎 натрий  
   🞎 нямат специално наименование
7. Може ли да дадете аналгин на болен с тежки чернодробни и/или бъбречни заболявания?
8. В кои случаи бременната жена НЕ МОЖЕ да приема аналгин?
9. Може ли да дадеш на баба си аналгин, ако има високо кръвно налягане?
10. За какво трябва да информирате вашия лекар, ако се налага да пиете аналгин?
11. Възможно ли е една жена, която кърми, да приема аналгин?
12. В кои случаи не бива да се съчетава пшеничен хляб и аналгин?
13. Можем ли да се надяваме, че до един час след приема на аналгина болката ще отмине?
14. Правилно ли е да хвърляме останалите неизползвани хапчета в кофата за боклука?
15. Защо всяка таблетка има чертичка по средата:  
    🞎 за красота  
    🞎 за да се претегли точно  
    🞎 за да може да се раздели на две еднакви половинки
16. Болестта порфирия наследствена ли е?
17. На какво мирише аналгинът?  
    🞎 на нищо  
    🞎 на карамелови бонбони  
    🞎 на пролетни цветя